2012 February | Vaal Triangle Business Directory | VaalFindit - Part 2
Krieketmanne loop hulle rieme styf
Eduard Swanepoel van die Gauteng Platteland-krieketspan – wat uitsluitlik uit spelers vanuit die Vaaldriehoek bestaan – se paaltjies word herrangskik in sy span se kragmeting teen Noordwes. Gauteng is die verdedigende nasionale plattelandse kampioen.
VEREENIGING. – Swak houe-keuses en ‘n hardnekkige sterkant-vennootskap.
Dit was Saterdag in Vereeniging op Dick Fourie-stadion die vernaamste oorsake van die Gauteng-platteland krieketspan se nederlaag met twee paaltjies teen Noordwes.
Gauteng – wat uitsluitlik uit spelers vanuit die Vaaldriehoek bestaan- het die loot gewen en besluit om eerste te kolf op ‘n kolfblad wat weinig hulp aan die besoekers se boulaanval verleen het.
Die tuisspan het gesukkel om vennootskappe aanmekaar te timmer en is uiteindelik vir ‘n beskeie 190 lopies uitgeknikker. Slegs Soldier Nhlapo (25), Brian Ndimande (35) en Dries Nell (26) kon dubbelsyfers haal.
Noordwes was na ‘n goeie begin op 131/8 in die knyp en ‘n Gauteng-oorwinning het na ‘n uitgemaakte saak gelyk.
Noordwes se stertkantkolwers het vasgeskop en met ‘n mengsel van geluk en goeie houespel die agterstand uitgewis en hulle span tot ‘n skok-oorwinning gelei.
Jaco O’Kelly (drie paaltjies), Brian Ndimande (twee paaltjies) en S.W. Smit (twee paaltjies) het puik geboul en so amper die kastaiings uit die vuur gekrap, maar verbroude kanse het uiteindelik die verskil tussen wen en verloor beteken.
“Die nederlaag was onnodig. Die span is tot beter in staat. Daar sal hard aan die pro-bleemgebiede gewerk word,” het Joe Viljoen, die spanbestuurder van Gauteng-platteland gesê. Ondanks dié nederlaag is die verdedigende kampioen steeds gesamentlik met Grens in die eerste plek op die punteleer. Gauteng speel van 17 tot 21 Februarie in Transkei vyf wedstryde teen onder meer Boland- Oos, Grens, OP, Boland Wes en Kei.
*NWU Pukke is die afgelope naweek as die Noordwes Premier A 50-beurt klubkampioene aangewys. Die 65-beurt kompetisie begin die eerskomende naweek. NWU Vaal het sewende geëindig. NWU Vaal het Potch Dorp II in hulle laaste ligabepaling met 3 paaltjies geklop. Potch het danksy Mike Fielding (94) 202/10 in 45.1 beurte aangeteken. Vir NWU Vaal het Bennie Ferreira (4/30) en Danie Erasmus (4/30) onder die paaltjies gemaai. NWU het daarna diep gedelf om 208/7 in 48.4 beurte aan te teken vir ‘n oorwinning. Erasmus (38) was die voorste lopievraat.
Leer meet oor Fondswerwing en bemarking
Vaaldriehoekers wat in fondswerwing en bemarking belangstel, word genooi na ‘n kursus in dié verband wat op Donderdag 23 Februarie by Solidariteit se hoofkantoor in Centurion aangebied word.
Die kursusaanbieder is mnr. Chris Windell wat 35 jaar ondervinding in die bemarking van skole, kerke, welsynorganisasies, tersiêre opleiding, nie-regeringsorganisasies en klubs het.
Sy hoofdoel sal wees om kursusgangers stap-vir-stap op te lei om hulle doelwitte te bereik.
“Deesdae vind welsynorganisasies, nie-regeringsorganisasies, skole, kerke – veral vir die welsynbeen – institute, klubs, en dies meer dit baie moeilik om kop bo water te hou ten opsigte van beskikbare fondse.
“Voeg daarby die regering wat subsidies besnoei en die prentjie lyk maar donker. Om nie eers te praat van die ekonomiese klimaat nie,” sê Windell.
Ten spyte hiervan is daar in 2009 bykans R4,5 biljoen aan sulke organisasies geskenk.
Hierdie geld het gekom van hoofsaaklik die korporatiewe sektor waarvan die top 100 maatskappye meer as R50 miljoen elk geskenk het.
Fondswerwers moet dus net weet hoe om die regte roetes te volg om die geld na hul orga­nisasies te kanaliseer.
Chris Windell het reeds drie boeke die lig laat sien en met 300 seminare agter die blad, het hy heelwat raad vir fondswerwers.
Die kursus duur van 09:00 tot 15:00.
Ruimte is beperk, dus moet belangstellendes Chris so gou as moontlik skakel by 082 5681 501 of vir Elmarie by 083 5710 088.